DA Den Europæiske Unions Tidende CE 84/741

(2004/C 84 E/0837)

SKRIFTLIG FORESPØRGSEL E-3870/03

af Alexander de Roo (Verts/ALE) til Kommissionen

(16. december 2003)

Om: Júcars økologiske volumen og vandomledningsprojektet Júcar-Vanalopó

Måledataene for Júcar ved Cullera — sidste målestation i floden før udløbet — som dagligt er registreret i perioden den 1. januar 1995 — den 24. november 2003 afvandmyndigheden Confederación Hidrografica del Júcar viser et gennemsnitligt vandføringstal på 80,4 hm3 årligt, hvoraf det laveste var på 25,1 hm3 i 1999 og det højeste på 175 hm3 i 1997. I forbindelse med Júcar-Vinalpó-kanalen, som Kommissionen agter at finansiere, kalkuleres der med en omledning på 80 hm3 årligt, hvilket er fuldstændig uholdbart, når der er tale om en flod, der er så vandfattig som Júcar. Det skal tages i betragtning, at dens samlede naturlige vandtilførsel officielt er af en størrelsesorden på 1600 hm3 årligt. Knap 5 % af den samlede naturlige vandtilførsel når i dag ud til havet. Den gennemsnitlige mængde, der når ud til havet, svarer netop til den mængde, der ønskes omledt. Nogle dage viser måledataene nul, hvilke betyder, at volumen er lig nul eller så lavt, at det ikke kan registreres (nogle få liter pr. sekund). Efter denne målestation modtager floden ingen vandtilførsel, bortset fra ubetydelige mængder returvand fra overrislingsformål, som for størstedelens vedkommende søger ud i havet gennem andre områder. I 2002 bidrog Júcar i 60 % af tiden (219) ikke med nogen vandtilførsel ved udløbet ved Cullera, som således ophørte. Det skal bemærkes, at såvel i vandbygningsp lanen for Júcars afvandingsområde og i den nationale vandbygningsp lan er de resterende vandressourcer i Júcar afsat til forskellige anvendelser eller forbeholdt indvindingsreserver. Dette forklarer den latterligt lave vandføring mellem Tous og Antella og manglen på enhver økologisk vandføringsvolumen efter Antella. Planlægningsmyndigheden er klar over, at den har fordelt alle flodens vandressorucer til forskellige brugere og derfor ikke legalt kan fastsætte en økologisk volumenværdi på grund af manglende vandressourcer.

Hvorledes agter Kommissionen under disse omstændigheder at anvende princippet om »ikke-forringelse« og kræve en økologisk mindstevolumen i henhold til vandrammedirektivet 2000/60/EF (1), når det samtidig tages i betragtning, at Júcars mellemste og nedre løb er en lokalitet af fællesskabsbetydning i henhold til habitatdirektivet 92/43/EØF (2)?

Hvorledes kan Kommissionen påstå, at denne omledning er økonomisk holdbar, når det er åbenbart, at floden halvdelen af årene ikke kan forsyne vandomledningen, selv ikke hvis vandføringen sættes fuldstændig i stå, og når det tages i betragtning, at de besparelser, der forventes i det traditionelle landbrug, er fuldstændig usandsynlige og vil være til skade for naturparken i Albufera?

Svar afgivet på Kommissionens vegne af Margot Wallström

(17. februar 2004)

Kommissionen er bekendt med den usædvanlig lave vandføring i Júcar-flodens nedre løb.

Den foreslåede vandoverførsel fra Júcar til Vinalopó bygger på den formodning, at der vil blive foretaget betydelige vandbesparelser i Júcars øvre løb som følge af de kommende forbedringer af overrislings-systemerne i regionen. Det vand, der »spares« ved disse forbedringer, vil blive overført til Vinalopó. Da det vand, der er planer om at overføre, fremkommer som et resultat af besparelser i det nuværende vandforbrug, mener Kommissionen ikke, at der vil blive tale om nogen forringelse af Júcars status som følge af den foreslåede overførsel.

Vandplanen for Júcar-flodområdet tager også hensyn til forbedringen af de traditionelle overrislings-systemer med forbindelse til »Acequia Real del Júcar«. Denne forbedring kan føre til nye »sparede« ressourcer, der kan anvendes til flodens nedre løb.

Med hensyn til gennemførelsen af vandrammedirektivet (3) vil kravet om at opnå god økologisk og kemisk tilstand senest i 2015 gælde Júcar-floden, på samme måde som det gælder for alle overfladevandområder i EU. Tilsvarende skal kravene i habitatdirektivet (4) også overholdes.

(1) EFT L 327 af 22.12.2000, s. 1.

(2) EFT L 206 af 22.7.1992, s. 7.

(3) Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger, EFT L 192 af 20.7.2002.

(4) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.